Nagluvi petao

Iza zavese , pojavljuje se petao koji kukuriče.

NARATOR – Čula lija kako petao peva a bila je mnogo gladna i udaljena od njega, pa se prikradala pevcu i došla do mesta odakle je mogla da ga vidi pa je počela da ga doziva.

LISICA - Petle, petliću, crveni fesiću komšijo dragi,

siđi der, ovamo, imam da ti ispričam jednu veliku novost.

PEVAC - Kukuriku, govori jače, ne čujem te dobro!

LISICA - Siđi, bićeš moj gost!

PEVAC – Ma šta kažeš! Voliš kost!

LISICA – Jače – Ma ne kost, već gost! Dođi hoću da te ugostim!

PEVAC – Dobro, dobro I ja postim!

LISICA \_ Ama šta je tebi pobro!

PEVAC – Ko, ko, ko, ne čujem te dobro!

LISICA – Jao šta da radim? Ama hoćeš da ti pevam?

PEVAC – Šta kažeš? Da zevam?

LISICA – Ama ne da zevaš, već ja tebi da pevam! Evo slušaj. Peva.

Petliću, petliću, crveni fesiću,

Siđi mi odmah sad

Jer ti si momak mlad.

Kolo da igramo.

Pesme da pevamo

Petliću siđi sad.

PEVAC - Kukuriku… Lijo pevala si vešto zato da ti kažem nešto.

LISICA – Brže, brže, pevče zbori, velika me muka mori.

PEVAC – Oko sebe se okreni ( lisica se okreće). Tako, tako blago meni! Još jedanput (lisica se okreće još jednom). Tako, tako, to ne može lijo svako.

LISICA – (LJutito) E , baš neću pevče više!

PEVAC – Tiho, tiho, malo tiše. Evo čuvar sad se budi! On baš nije blage ćudi. Ustao je skuplja veđe, velike su kao međe. Eno vidiš on sa zida svoju staru pušku skida.

LISICA – Čula sam za takve priče, al se mene to ne tiče. Odoh pevče sad do vrbe jer me nešto leđa svrbe. (Brzo odlazi).

PEVAC – Kukuriku…. Doviđenja teto mila, to je samo šala bila. KUKURIKU!

\* Fesić - kapica, u ovom slučaju kresta kod petlova